arnastofnun/IGC-2024 huggingface dataset:
Hvannstaðir

Frá fjallaskálanum Sandskála á Hólsfjöllum um Búrfellsheiði að fjallaskálanum Hvannstöðum í Álandstungu í Þistilfirði.

Ein stærsta gróna heiði landsins umhverfis Búrfell, sem stendur eitt sér á miðri heiði. Mýrlend heiði í 200-300 metra hæð, þakin vötnum og tjörnum með mýrum og mólendi á milli. Hún er beitiland Öxarfjarðar, Hólsfjalla og Þistilfjarðar, landsins bezta sauðfjárland. Fyrrum voru nokkur býli á heiðinni og við förum hjá sumum þeirra á leiðinni niður Álandstungu til sjávar. Um heiðina renna ýmsar ár, Svalbarðsá, Sandá, Hölkná, Laxá og Hafralónsá þeirra þekktastar. Við fylgjum fyrst Sandá og síðan Hölkná. Önnur leið um heiðina er norður með Hvannstaðafjallgarði í Laufskála og síðan niður með Svalbarðsá til byggða.

Frá Sandskála í 460 metra hæð krækjum við í tæplega 500 metra hæð suður fyrir Mynnisöxl um Hólsmynni og síðan norður á Búrfellsheiði. Við förum milli Hvannstaðafjallgarðs að vestan og Sandár að austan. Þegar við komum nálægt suðausturhorni Búrfells við eyðibýlið Foss, beygir Sandá til austurs og við fylgjum henni. Frá eyðibýlinu Halldórskoti liggur slóðin aftur meira til norðurs og við förum yfir Sandá austan við Stóra-Mosfell. Síðan um eyðibýlið Vatnsenda milli Vatnsendavatns og Vatnsendahnjúks. Þar er gangnamannaskálinn Hvannstaðir í bændaeigu.

32,1 km

Þingeyjarsýslur

Skálar:

Sandskáli: N65 52.389 W16 05.880.

Vatnsendi (Hvannstaðir): N66 00.625 W15 45.510.

Skrásetjari: Jónas Kristjánsson

Heimild: Sæmundur Eiríksson og Herforingjaráðskort
Hvannstóðsfjöll

Frá Brú á Jökuldal um Háumýrar á Kverkfjallaslóð.

Í Laugarvalladal og yzt í Vesturdal var fyrrum mikill gróður og nokkur byggð, en þarna hefur orðið mikið landrof. Jarðhiti er á Laugarvöllum, innarlega í Laugarvalladal. Þar er baðaðstaða í laug. Oft er nokkur umferð hreindýra á þessum slóðum.

Förum frá Brú þjóðveg 910 norður á Fiskidalsháls og vestur stuttan kafla á hálsinum. Förum síðan jeppaleið suðvestur heiðina, austan við Múla og vestan við Nónhnúk, yfir Reykjará og suður Laugarvalladal. Upp heiðarsporðinn milli Laugarvalladals að austanverðu og Vesturdals að vestanverðu. Síðan til suðvesturs milli Þríhyrningsfjallgarðs að vestanverðu og Hvannstóðsfjalla að austanverðu. Síðan suður um Háumýrar að slóð frá Kárahnjúkum. Fylgjum þeirri slóð að slóð að Brúarjökli og í Grágæsadal.

38,7 km

Austfirðir

Jeppafært

Nálægir ferlar: Grágæsadalur, Sænautasel.

Nálægar leiðir: Meljaðrafjall, Miðgötumúli, Brattifjallgarður, Aðalbólsleið, Vatnajökulsvegur, Byttuskarð.

Skrásetjari: Jónas Kristjánsson

Heimild: Útivistarkort
Hvanndalir

Frá sæluhúsinu í Vík í Héðinsfirði um Hvanndali og Lönguleið til Sólheima í Ólafsfirði.

Frá Hvanndölum er líka hægt að fara Stuttleið eftir brúnum Hvanndalafjalls og getur sú leið verið hættuleg göngufólki.

Bærinn í Hvanndölum var ákaflega einangraður. Hann fór í eyði 1895 og hreppurinn keypti landið til að hindra frekari ábúð.

Förum frá sæluhúsinu í Vík austnorðaustur á Víkurbyrðu bratta leið upp í 700 metra hæð. Þar er mikið útsýni. Síðan suðsuðaustur um Vestaravik til botns Hvanndala og þaðan norðaustur að sæluhúsinu við sjó í Hvanndölum. Frá Hvanndölum förum við til baka upp í dalbotn að Vestaraviki. Þar förum við suðsuðaustur um Austaravik upp á Hvanndalabjarg í 700 metra hæð. Áfram förum við suðaustur í botn Fossdals og austur dalinn að sjó. Þaðan förum við í hlíðum Arnfinnsfjalls eftir kindagötum meðfram sjó að Sólheimum.

17,0 km

Eyjafjörður

Erfitt fyrir hesta

Mjög bratt

Skálar:

Héðinsfjörður: N66 08.275 W18 45.821.

Hvanndalir: N66 09.284 W18 39.864.

Nálægar leiðir: Rauðskarð, Vatnsendaskarð, Fossabrekkur.

Skrásetjari: Jónas Kristjánsson

Heimild: Útivistarkort
Hvannalindir

Frá Kreppulóni um Hvannalindir að Lönguhlíðarleið sunnan við Lönguhlíð.

Hvannalindir eru vin í eyðimörk sanda og grjóts í 630 metra hæð. Mýri, grundir, víðiflákar og hvannir einkenna svæðið. Þarna eru vel varðveittar mannvistarleifar. eignaðar Fjalla-Eyvindi, sem talinn er hafa búið hér í nokkur ár. Þetta eru fjórir sambyggðir kofar, að hluta enn með þaki, og tveir stakir kofar. Hvannalindir fundust 1834, þegar gerðir voru út menn til að leita reiðleiðar norðan Vatnajökuls milli Austurlands og Suðurlands. Leiðin er erfið og varð aldrei alfaraleið, lá frá Brú á Jökuldal um Grágæsadal og Hvannalindir og síðan yfir aura Jökulsár á Fjöllum og Gæsavatnaleið yfir á Sprengisand.

Byrjum á mótum þjóðvega F910 og F903 hjá Kreppulóni. Förum suðsuðvestur um Krepputungu, yfir Lindaá og um fjallaskálann í Hvannalindum. Þar beygir jeppavegurinn til suðvesturs í Kverkhnjúkaskarð, þar sem fjallvegir F902 og F903 mætast.

23,9 km

Austfirðir

Skálar:

Hvannalindir: N64 53.300 W16 18.426.

Jeppafært

Nálægar leiðir: Upptyppingar, Kverkfjöll, Vatnajökulsvegur.

Skrásetjari: Jónas Kristjánsson

Heimild: Útivistarkort
Hvammsheiði 3

Frá Einarsstöðum til Laxamýrar.

Hér er farið um grónar götur í Vatnshlíð, Þúfuvað á Laxá og um moldargötur á Hvammsheiði. Við æjum í Hraunsrétt við Laxá í Aðaldal. Réttin hefur verið glæsilega endurgerð með ærinni fyrirhöfn. Síðan er farið um Hvammsheiðina endilanga. Hún er ávöl og þurr, með runnum og lyngi, en laus við mýrar. Heiðin dunar undir hófaslætti, þegar hrossarekstur þýtur yfir hana. Öll þessi leið er kjörlendi hestamanna.

Förum frá Einarsstöðum austur yfir sléttlendið, yfir Reykjadalsá og upp á þjóðveg 846. Við förum með þeim vegi til norðurs að Ökrum, þar sem við förum áfram með fjallshlíðinni ofan við Halldórsstaði. Síðan beint áfram norður Vatnshlíð meðfram Vestmannsvatni að austanverðu, um hlað í Fagranesi og áfram heimreið að þjóðvegi 854. Við förum austur þann veg um einn kílómetra og síðan norður um Fögrufit að Þúfuvaði á Laxá í Aðaldal. Handan árinnar förum við norðaustur að Hraunsrétt. Síðan áfram norðaustur að þjóðvegi 853, sem við fylgjum norður að Yzta-Hvammi. Þar förum við slóð á ská upp hlíðina og erum komin á Hvammsheiði. Hana förum við endilanga til norðurenda hennar, þar sem við förum niður af henni, yfir Mýrarkvísl og upp á veg 85 hjá Laxamýri.

29,8 km

Þingeyjarsýslur

Nálægir ferlar: Keldunesheiði, Gönguskarð, Vatnshlíð, Nafarvað.

Nálægar leiðir: Sandsbæir, Sílalækur, Reykjakvísl, Þegjandadalur, Hafralækjarskarð, Kinnarfell, Fosselsskógur, Máskot, Heiðarsel, Fljótsheiði, Fossel.

Skrásetjari: Jónas Kristjánsson

Heimild: Jónas Kristjánsson
Hvammsheiði 2

Frá Heiðarbót í Reykjahverfi um Hvammsheiði að Einarsstöðum í Reykjadal.

Fyrri hluti leiðarinnar er einn skemmtilegasti skeiðvöllur landsins, Hvammsheiðin endilöng, moldargata eftir dráttarvélar. Heiðin er ávöl og þurr, með runnum og lyngi, en engum mýrum. Heiðin dunar undir hófaslætti, þegar hrossarekstur þýtur yfir hana. Hraunsrétt er fagurlega hlaðin rétt í jaðri Laxárhrauns og hefur verið endurgerð með ærinni fyrirhöfn. Þaðan er farið um Þúfuvað yfir Laxá í Aðaldal. Síðari hluta leiðarinnar er farið um Vatnshlíð meðfram Vestmannsvatni. Þar var áður mikill skógur, en er nú orðinn næsta feyskinn.

Förum frá Heiðarbót niður á þjóðveg 87 um Reykjahverfi og út af veginum aðeins sunnar og förum beint upp á Hvammsheiði. Þar uppi komum við að slóð, sem liggur um heiðina endilanga og beygjum til suðurs eftir þeirri slóð. Hún liggur niður í Yzta-Hvamm. Þar komum við á þjóðveg 853 og fylgjum honum að afleggjara til suðurs að Hraunsrétt. Sunnan réttarinnar förum við á Þúfuvaði yfir Laxá í Aðaldal og tökum land í Fögrufit. Förum upp á þjóðveg 854 og fylgjum honum til vesturs að afleggjara að Fagranesi. Við Fagranes förum við austur með Vestmannsvatni og um Vatnshlíð að Ökrum í Reykjadal, þar sem við komum á þjóðveg 846. Fylgjum honum að slóð, sem liggur um hlið austur yfir Reykjadalsá að Einarsstöðum í Reykjadal.

27,8 km

Þingeyjarsýslur

Nálægir ferlar: Keldunesheiði, Gönguskarð, Vatnshlíð, Nafarvað.

Nálægar leiðir: Sandsbæir, Sílalækur, Reykjakvísl, Þegjandadalur, Hafralækjarskarð, Kinnarfell, Fosselsskógur, Máskot, Heiðarsel, Fljótsheiði, Fossel.

Skrásetjari: Sæmundur Eiríksson

Heimild: Sæmundur Eiríksson
Hvammsheiði 1

Frá Laxamýri í Aðaldal að Torfunesi í Köldukinn.

Fyrri hluti leiðarinnar er einn skemmtilegasti skeiðvöllur landsins, Hvammsheiðin endilöng, moldargata eftir dráttarvélar. Heiðin er ávöl og þurr, með runnum og lyngi, en engum mýrum. Heiðin dunar undir hófaslætti, þegar hrossarekstur þýtur yfir hana. Hraunsrétt er fagurlega hlaðin rétt í jaðri Laxárhrauns og hefur verið endurgerð með ærinni fyrirhöfn. Þaðan er farið um Þúfuvað yfir Laxá í Aðaldal. Þegar komið er upp fyrir Mýlaugsstaði hverfa götur og reiðmenn þurfa að miða við að koma niður nálægt bæjarhlaði í Rauðuskriðu.

Förum frá Laxamýri reiðslóð suður yfir Mýrarkvísl og upp á norðurenda Hvammsheiðar. Síðan suður heiðina endilanga, hæst í 140 metra hæð. Förum af heiðinni vestanverðri niður í Yzta-Hvamm og síðan suður með þjóðvegi 853 að afleggjara að Hraunsrétt til vesturs. Frá réttinni förum við suður á Þúfuvað yfir Laxá í Aðaldal, um Fögrufit og síðan upp á þjóðveg 854. Við förum vestur með veginum að mótum þjóðvegar 845 í Aðaldal og um hundrað metra með þeim vegi að afleggjara að Mýlaugsstöðum. Förum þar vestur og síðan upp hlíðina sunnan við Skollahnjúk upp í 140 metra hæð. Þar hverfa götur og reiðmenn þurfa að miða við að koma niður nálægt bæjarhlaði í Rauðuskriðu. Því sveigjum við til norðurs eftir heiðinni og komum niður hana að Rauðuskriðu. Síðan afleggjara frá bænum niður á þjóðveg 85 og suður hann á brú yfir Skjálfandafljót. Vestan brúarinnar förum við reiðslóð suður með fljótinu unz við erum komin á móts við Torfunes. Beygjum þá eftir hliðarslóð vestur að Torfunesi.

29,8 km

Þingeyjarsýslur

Nálægir ferlar: Keldunesheiði, Gönguskarð, Vatnshlíð, Nafarvað.

Nálægar leiðir: Sandsbæir, Sílalækur, Reykjakvísl, Þegjandadalur, Hafralækjarskarð, Kinnarfell, Fosselsskógur, Máskot, Heiðarsel, Fljótsheiði, Fossel.

Skrásetjari: Jónas Kristjánsson

Heimild: Jónas Kristjánsson
Hvammsfjörður

Frá Ljárskógum um leirur Hvammsfjarðar að Akri eða Hofakri á Fellsströnd.

Þessi leið er farin eftir sjávarföllum.

Förum frá Ljárskógum um fjörur inn í Hvammsfjarðarbotn en ef ekki er fjara má ríða bakkana. Komum á land við Hofakur.

5,8 km

Snæfellsnes-Dalir

Ekki fyrir göngufólk

Nálægir ferlar: Fáskrúð, Gaflfellsheiði, Hróðnýjarstaðir.

Nálægar leiðir: Náttmálahæðir, Hvammsá, Nónborg.

Skrásetjari: Jónas Kristjánsson

Heimild: Jónas Kristjánsson
Hvammsdalur

Frá Hvammi í Svartárdal um Hvammsdal upp á Kiðaskarðsleið.

Förum frá Hvammi austur Hvammsdal sunnanverðan og síðan suðaustur meðfram Hvammsá á Kiðaskarðsleið í 550 metra hæð vestan við Kiðaskarð. Sú leið er milli Stafnsréttar í Svartárdal og Mælifells í Skagafirði.

5,9 km

Húnavatnssýslur, Skagafjörður

Nálægar leiðir: Kiðaskarð, Valadalur.

Skrásetjari: Jónas Kristjánsson

Heimild: Herforingjaráðskort
Hvammsá

Frá Hvammsá í Hvammssveit upp með Hvammsá í Skeggaxlarskarð.

Þetta var fjölfarin leið, þegar verzlun var í Skarðsstöð. Hvammur var bær landnámskonunnar Auðar djúpúðgu. Þar bjó Hvamm-Sturla, faðir Sturlunga, Sighvats, Snorra og Þórðar. Þar ólst upp Árni Magnússon, síðar prófessor í Árnagarði.

Förum frá Hvammsá norðvestur með Hvammsá inn Skeggjadal og upp úr dalbotninum. Förum vestan Skeggaxlar í Skeggaxlarskarð í 690 metra hæð. Þaðan eru margar leiðir í ýmsa dali.

11,9 km

Snæfellsnes-Dalir

Nálægir ferlar: Fáskrúð.

Nálægar leiðir: Náttmálahæðir, Nónborg, Flekkudalur, Búðardalur, Skeggaxlarskarð, Sælingsdalur, Þverdalur.

Skrásetjari: Jónas Kristjánsson

Heimild: Glaður, hestamannafélag
Hvalsárdalur

Frá Hvalsá í Hrútafirði hringleið um Hvalsárdal og Heydal til Hvalsár.

Förum frá Hvalsá til vesturs með Hvalsá sunnanverðri. Förum suður fyrir Bessaborg og norður fyrir Dyngju og síðan áfram vestsuðvestur með Hvalsá upp að eyðibýlinu Feykishólum. Þaðan norður um Tungur að eyðibýlinu Heydal í Heydal. Förum þaðan suðaustur á Dagmálabungu og þaðan áfram suðaustur að Helgafelli og til austurs sunnan við Helgafell að Hvalsá. Förum norðaustur og austur með Hvalsá norðanverðri að Hvalsá.

21,4 km

Vestfirðir

Skrásetjari: Jónas Kristjánsson

Heimild: Útivistarkort
Húseyjarkvísl

Frá Lauftúni við Varmahlíð meðfram Húseyjarkvísl að Geldingaholti.

Förum frá Lauftúni eftir vegi að graskögglaverksmiðunni norðan Löngumýrar. Þaðan vestur að Húseyjarkvísl og síðan norður með kvíslinni á móts við Geldingaholt. Þar förum við yfir kvíslina og áfram eftir heimreið Geldingaholts vestur á þjóðveg 75 í Skagafirði.

7,0 km

Skagafjörður

Skrásetjari: Jónas Kristjánsson

Heimild: Ingimar Ingimarsson
Húsafell

Frá Kópareykjum í Reykholtsdal til Húsafells í Hálsasveit.

Deildargil er fagurt skógargil með nokkrum fossum, svo sem Háafossi og Langafossi. Austan gilsins tekur við löng hlíð, sem nær langt austur fyrir Húsafell inn að Geitá og er víða skógi vaxin, einkum innan við Húsafell. Jón Helgason, prófessor í Árnasafni, var fæddur á Rauðsgili.

Förum frá Kópareykjum í Reykholtsdal sunnanverðum. Þaðan austur Reykholtsdal sunnanverðan, um Rauðsgil, Auðsstaði, Giljar og Augastaði. Austur um Rótamel og norðaustur um Deildargil að Katrínarhóli. Loks austur með fellinu að Húsafelli í Hálsasveit.

24,3 km

Borgarfjörður-Mýrar

Nálægir ferlar: Kaldidalur.

Nálægar leiðir: Múlaskógur, Okvegur, Rauðsgil, Hálsaleið, Skáneyjarbunga, Fróðastaðavað, Bugar.

Skrásetjari: Kortavefur LH

Heimild: Kortavefur LH
Húngilsdalur

Frá Knappstöðum við Stífluvatn í Fljótum um Húngilsdal að Þverá í Ólafsfirði.

Förum frá Knappstöðum austur á Efrafjall og síðan beint norðautur á Breiðafjall í 800 metra hæð. Þaðan þvert yfir drög Holtsdals og austnorðaustur á Ólafsfjarðarfjall í 860 metra hæð. Þaðan austnorðaustur um Húngilsdal að Kvíabekkjardal og austur þann dal að Þverá eða Kvíabekk.

10,5 km

Skagafjörður, Eyjafjörður

Nálægar leiðir: Ólafsfjarðarskarð, Heiðarmýrar, Grímubrekkur.

Skrásetjari: Jónas Kristjánsson

Heimild: Útivistarkort
Húnaþing

Frá Stað í Hrútafirði að Dæli í Víðidal.

Þetta er tengileið milli heiða í Dalasýslu og Húnavatnssýslum. Að mestu farin á lítið keyrðum innansveitarvegum og á heiðarbútum milli dala.

Frá Stað er farið upp Haukadalsskarð í Miðdali og um Laxárdalsheiði eða Sölvamannagötur vestur í Laxárdal. Frá Aðalbóli í Miðfirði er farið upp Aðalbólsheiði, frá Dæli í Víðidal er farið upp Víðidalstunguheiði, frá Haukagili í Vatnsdal er farið upp Haukagilsheiði og frá Grímstungu í Vatnsdal er farið upp Grímstunguheiði á Stórasand. Fjórar síðastnefndu heiðarnar liggja að Arnarvatnsheiði að suðvestan og Skagfirðingavegi að suðaustan.

Við Miðfjarðarrétt sæta hestamenn stundum áreiti bóndans á Brekkulæk, sem telur sig eiga réttina og reiðleiðir í Húnaþingi.

Förum frá Stað upp fyrir tún og síðan norður með þjóðvegi 1 einn kílómetra. Áður en við komum að Brandagili snúum við til austurs eftir jeppaslóð yfir Hrútafjarðarháls, norðan og austan við Hólmavatn og síðan suðaustur niður að Húki í Miðfirði. Þaðan förum við með þjóðvegi 705 norður Vesturdal og síðan austur yfir þjóðveg 704. Svo með Miðfjarðará um Miðfjarðarrétt og norður fyrir Brekkulæk og síðan norðaustur á þjóðveg 704 handan dalsins. Með þjóðveginum förum við tvo kílómetra til norðurs og síðan með þjóðvegi 714 yfir í Fitjárdal. Gamla leiðin úr Miðfirði í Fitjárdal er aðeins sunnar, frá Bjargshóli austur í Finnmörk. Í Fitjárdal förum við til norðurs eftir sama vegi, en beygjum til suðausturs eftir Króksvegi til Valdaráss. Þar förum við norður með Víðidalsá og yfir ána að vegi 715 sunnan við Stóru-Ásgeirsá. Þann veg förum við suður að Dæli í Víðidal, þar sem er bændagisting.

52,7 km

Húnavatnssýslur

Nálægir ferlar: Haukadalsskarð, Borgarvirki.

Nálægar leiðir: Holtavörðuheiði, Sölvamannagötur, Tvídægra, Finnmörk, Víðidalstunguheiði.

Skrásetjari: Steingrímur Kristinsson

Heimild: Steingrímur Kristinsson
Hungurfit

Frá Keldum á Rangárvöllum að skálanum í Hungurfiti að Fjallabaki.

Upphaf hinnar hefðbundnu Fjallabaksleiðar syðri. Keldur hafa frá upphafi verið eitt af helztu höfuðbólum landsins. Þar er elzta íbúðarhús landsins. Fyrri hluti leiðarinnar er um nokkur eyðibýli við Eystri-Rangá, sem lögðust í eyði vegna öskufalls og harðinda í Heklugosum.

Byrjum í 130 metra hæð við brú á Eystri-Rangá við vegamót á Fjallabaksleið syðri nálægt Keldum á Rangárvöllum. Frá brúnni förum við jeppaslóðina norðan Rangár, Fjallabaksleið syðri. Nokkru austar förum við suður úr slóðinni yfir í reiðslóð nær ánni. Förum þar um eyðibýlið Árbæ að bændagistingu á Fossi við Eystri-Rangá. Síðan áfram reiðslóðina norðan ár, komum aftur inn á jeppaslóðina við suðvesturhorn Hafrafells. Fylgjum þeirri slóð áfram með norðurjaðri undirfjalla Tindfjallajökuls. Síðan um skarð milli þeirra fjalla og Kerlingarfjalla að norðan. Stutt er í afleggjara austur í Hungurfit.

30,6 km

Rangárvallasýsla

Skálar:

Foss : N63 49.199 W19 55.031.

Hungurfit: N63 50.530 W19 32.850.

Jeppafært

Nálægir ferlar: Knafahólar, Þríhyrningur, Krakatindur, Grasleysufjöll, Laufafell, Reiðskarð.

Nálægar leiðir: Kirkjustígur, Tröllaskógur, Hæringsfell, Geldingavellir.

Skrásetjari: Jónas Kristjánsson

Heimild: Jónas Kristjánsson
Hrútafjöll

Frá Lyngási í Kelduhverfi um Hrútafjöll að jeppaslóð frá Hólsfjöllum að Draugagrundarvegi til Kröflu.

Förum frá Lyngási suður að Undirvegg og síðan jeppaslóð áfram suður um Gjástykki að Mófelli. Suður með Mófelli að vestanverðu og suður að Hrútafjöllum austanverðum. Suður með þeim að jeppaslóð frá Hólsfjöllum að Kröflu um Draugagrund.

28,9 km

Þingeyjarsýslur

Jeppafært

Nálægir ferlar: Þeistareykjabunga.

Nálægar leiðir: Bláskógavegur, Draugagrund.

Skrásetjari: Jónas Kristjánsson

Heimild: Útivistarkort
Hrútafjarðarháls

Frá Þóroddsstöðum í Hrútafirði að Stafalæk í Vesturdal.

Förum frá Þóroddsstöðum norðaustur yfir Sandhólahraun, sunnan við Grensvatn, um Hest, á leið 704 við Stafalæk.

12,1 km

Húnavatnssýslur

Nálægir ferlar: Húnaþing.

Nálægar leiðir: Geitland, Finnmörk.

Skrásetjari: Jónas Kristjánsson

Heimild: Herforingjaráðskort
Hrútafjarðará

Ýmis vöð á Hrútafjarðará.

Vaðið á Hrútafjarðará vestan við Stað í Hrútafirði, við botn fjarðarins, var löngum samgöngumiðstöð. Þangað liggja leiðir að sunnan um Holtavörðuheiði og að vestan um Haukadalsskarð og Sölvamannagötur. Áfram liggja svo austur leiðir um Hrútafjarðarháls og síðan vestur um Húnaþing eða suður Tvídægru. Frásögnin hér að neðan af ferðum vígamanna í desember 1943, sýnir, að oft lögðu menn hart að sér í samskiptum við náttúruöflin. Samanber líka ferð Kolbeins unga Arnórssonar með mikinn her um Núpdælagötur og Tvídægru í nóvemberlok árið áður.

“En er þeir Ásbjörn [Guðmundsson] komu til Staðar í Hrútafjörð var flæður sævar. Var þá eigi reitt yfir vaðal. Var fjörðurinn eigi ruddur af ísum, en árnar ófærar hið næsta. Biðu þeir þar lengi um daginn fjörunnar. En er á tók líða daginn vildu þeir fyrir hvern mun vestur yfir ána, því að þeim þótt eigi örvænt nema eftir þeim mundi riðið … Ríða þeir nú upp með ánni og finna hvergi þar er þeim þætti yfir fært. Ásbjörn eggjaði, að þeir skyldu á ríða og kallaði þá raga og kvað ekki áræði með þeim … En er þeim voru minnst vonir hleypti Ásbjörn út á ána, en hesturinn missti þegar fótanna og rak þegar í kaf hvort tveggja … Drukknaði Ásbjörn þar og fannst eigi fyrr en um vorið eftir.”

4,4 km

Húnavatnssýslur

Nálægir ferlar: Haukadalsskarð, Húnaþing.

Nálægar leiðir: Holtavörðuheiði, Sölvamannagötur.

Skrásetjari: Jónas Kristjánsson

Heimild: Sturlunga
Hrunamannahreppur

Frá Hruna að Tungufelli í Hrunamannahreppi.

Algeng leið um byggðir í ofanverðum Hrunamannahreppi. Orðin erfiðari vegna girðinga.

Hruni er ein höfuðjarða landsins, var um tíma aðsetur Gissurar Þorvaldssonar á Sturlungaöld. Hruni er milli vaða á Þjórsá og Hvítá og vel í sveit sett milli Odda og Skálholts. Þjóðsaga segir frá presti í Hruna, em stóð fyrir dansi og drykkju og spilum í kirkjunni á jólanótt. Móðir hans, sem hét Una, reyndi í þrígang að fá hann ofan af þessu. Þegar hún fór úr kirkjunni í þriðja skiptið, heyrði hún kveðið: “Hátt lætur í Hruna; / hirðar þangað bruna; / svo skal dansinn duna, / að drengir mega það muna. / Enn er hún Una, / og enn er hún Una.” Síðan sökk kirkjan með manni og mús í kirkjuhólinn og hefur síðan ekki sézt.

Förum frá Hruna ofan bæjar eftir gömlu leiðinni norður yfir Litlu-Laxá að Berghyl. Síðan norður með Laugafjalli um Þórarinsstaði og austan við Laugar og Dúðuás. Síðan um Gyldarhaga milli Jötufjalls að austanverðu og Kotlaugafjalls að vestanverðu að eyðibýlinu Jötu. Þaðan áfram norður um eyðibýlið Snorra-Stekkatún milli Skipholtsfjalls að vestan og Jötufjalls að austan. Áfram norður um Foss og Hlíð undir Hlíðarfjalli að þjóðvegi 349 að Tungufelli. Honum fylgjum við norður að Tungufelli.

18,0 km

Árnessýsla

Nálægir ferlar: Litla-Laxá, Fagridalur.

Nálægar leiðir: Sólheimar, Stóru-Laxárvað, Galtafellsleið, Stóriskyggnir, Skipholt, Tjarnheiði, Gullfoss, Tungufellsdalur, Hrunamannaafréttur.

Skrásetjari: Jónas Kristjánsson

Heimild: Herforingjaráðskort
Hrunamannaafréttur

Frá Tungufelli í Hrunamannahreppi um jeppaslóð norður í fjallaskálann í Leppistungum.

Fundizt hafa bæjarstæði nokkurra fornbæja á þessari leið, Lauga, Búðarárbakka, Rofshóla, Stangarness, Mörþúfu, Þórarinsstaða og jafnvel fleiri. Í Jarðabókinni segir, að tólf bæir hafi verið á þessum slóðum að fornu. Flestir eru þeir í um 260 metra hæð nálægt Búðará og Stangará, en einnig allt uppi í Fosslækjarverum og við Kerlingarfjöll. Allir þessir bæir fóru í eyði í sama vikurgosinu úr Heklu um 1100.

Síðan brúin kom yfir Jökulkvísl á veginum af Kili til Kerlingarfjalla, hefur þetta verið algeng ferðaleið hestamanna. Úr sveitum austan Hvítár hafa menn farið þessa leið í flokkum á landsmót í Skagafirði. Gamla leiðin lá miklu vestar og sunnar, yfir Grjótá í Hrafntóftaveri, síðan um Grjótártungu og yfir Jökulkvísl á vaði við Hvítárbrú norðan Bláfells.

Förum frá Tungufelli fyrst norður birkivaxinn Tungufellsdal austan Jaðarfjalls. Síðan norður á Öldur og áfram norður meðfram Búðará og síðan vestan Búrfells. Reiðslóðin liggur nokkru vestar en jeppavegurinn. Frá Svínárnesi liggur reiðslóðin áfram á vestri bakka Sandár alla leið upp í Leppistungur. Jeppaslóðin liggur austar, fyrst norðaustur yfir Skyggnisöldu að Innri-Rauðá og síðan norður með Innri-Rauðárhlíð að fjallaskálanum í Leppistungum.

48,7 km

Árnessýsla

Skálar:

Svínárnes: N64 28.223 W19 44.547.

Leppistungur: N64 31.933 W19 29.046.

Jeppafært

Nálægir ferlar: Fagridalur, Miklumýrar.

Nálægar leiðir: Hrunamannahreppur, Gullfoss, Harðivöllur, Svínárnes, Svínárbotnar, Skyggnisalda, Sandá, Grjótá, Grjótártunga, Kjalvegur, Rjúpnafell, Klakkur.

Skrásetjari: Jónas Kristjánsson

Heimild: Jónas Kristjánsson
Hróðnýjarstaðir

Frá Ljárskógum til Hróðnýjarstaða.

Stutt sportleið um línuveg í Ljárdal.

Byrjum í fjörunni í Hvammsfirði norðvestan við Ljárskóga. Förum suðaustur upp að þjóðvegi 60 og stuttan kafla með honum, beygjum til austurs eftir heimreið að Ljárskógum. Förum þaðan línuveg, fyrst norðaustur og síðan austur að eyðibýlinu Hróðnýjarstöðum norðan við Laxárdal.

3,7 km

Snæfellsnes-Dalir

Nálægir ferlar: Gaflfellsheiði, Fáskrúð.

Nálægar leiðir: Hvammsfjörður.

Skrásetjari: Glaður, hestamannafélag

Heimild: Glaður, hestamannafélag
Hróarstunga

Frá vegi 925 við félagsheimili í Hróarstungu um Fornastaðaás til Húseyjar.

Á Hallfreðarstöðum bjó Páll Ólafsson skáld, sem orti um Hróarstungu: “Við mér hlógu hlíð og grund, / hvellan spóar sungu. / Enn var þó til yndisstund / í henni Hróarstungu.”

Húsey er yzti bærinn í Hróarstungu, lengi afskorin af jökulfljótum á eyju milli Geirastaðakvíslar, Jökulsár á Dal og Lagarfljóts. Eyjan er hvergi meira en þrettán metrar yfir sjávarmáli. Þar er mikið gósenland fyrir seli og fugla, þar á meðal grágæsir. Einnig gnótt af silungi og laxi. Þar eru 170 tegundir plantna. Húsey er ein mesta náttúru- og matarkista landsins.

Byrjum við þjóðveg 925 hjá Hallfreðarstaðahjáleigu í Hróarstungu. Förum norður um Hallfreðarstaðablá að Hrærekslæk. Norðan Hrærekslækjar beygjum við suðaustur um Fiskilæk og Kirkjubæ að félagsheimili sveitarinnar. Þaðan förum við norður með Skersli og Fornastaðaás að Geirastöðum. Þaðan norðaustur um Aur og Barm að Húsey. Norður að Jökulsá á Dal og síðan suðaustur með Lagarfljóti. Áfram bugana suður og suðvestur meðfram fljótinu til Sandhóla. Þaðan vestur um Steinboga að heimreiðinni að Húsey.

39,2 km

Austfirðir

Nálægar leiðir: Krókavatn, Stekkás.

Skrásetjari: Jónas Kristjánsson

Heimild: Herforingjaráðskort